1.UVOD

Predsednik Juncker je v govoru o stanju v Uniji leta 2017 in priloženem pismu o nameri predstavil zamisel o morebitni uvedbi položaja evropskega ministra za gospodarstvo in finance.

Dejal je naslednje: „Vlogo ministra za gospodarstvo in finance bi moral opravljati komisar za gospodarske in finančne zadeve, ki bi bil v idealnih razmerah tudi podpredsednik. Hkrati bi moral predsedovati tudi evroskupini.“ To sporočilo je pripravljeno na podlagi te zamisli. Temelji na razpravi v okviru razmisleka o poglobitvi ekonomske in monetarne unije ter razvija praktične rešitve. Poleg tega temelji na zamislih iz poročila petih predsednikov, zamislih, ki jih je izrazil Evropski parlament, in zamislih z vrha držav euroobmočja iz oktobra 2011, kjer so voditelji držav in vlad že razpravljali o možnosti stalnega predsednika Euroskupine.

Trenutna struktura ekonomske in monetarne unije je že sama po sebi zapletena. Za razliko od denarne politike, ki je poenotena za države članice euroobmočja in jo državljani brez težav prepoznajo, ekonomsko politiko v bistvu upravljajo posamezne države članice, za uskladitev na ravni EU in euroobmočja pa si prizadeva veliko akterjev. Zadevne institucije so se skozi čas postopoma razvijale ter združujejo institucije EU in nekatere medvladne organe.

Ti organi imajo svoje predsednike, razvili so lastne sisteme odgovornosti ter delujejo v različnih in včasih prekrivajočih se pravnih okvirih. To je privedlo do zapletenih postopkov odločanja, ki so bili pogosto kritizirani, ker naj ne bi bili dovolj razumljivi in učinkoviti. To prav tako pomeni, da politike in instrumenti EU zahtevajo veliko usklajevanja med akterji, da bi se uporabljali popolnoma skladno.

Kot je bilo poudarjeno v poročilu petih predsednikov, sta učinkovito upravljanje in nadaljnja okrepitev demokratične odgovornosti bistvena za dokončanje evropske ekonomske in monetarne unije. Uvedba položaja evropskega ministra za gospodarstvo in finance bi bila še en pomemben korak v tej smeri. Minister bi z združitvijo obstoječih funkcij na ravni EU in med seboj tesno povezanih instrumentov politike pomagal ustvariti nove sinergije ter s tem povečal splošno skladnost in učinkovitost oblikovanja ekonomske politike EU. Poleg tega bi deloval v pravnem okviru EU, s čimer bi prispeval k povečanju preglednosti oblikovanja politik EU,

odgovornosti do Evropskega parlamenta in interakcije z nacionalnimi organi, ne da bi vplival na nacionalne pristojnosti ali vprašanja, ki jih je najbolje obravnavati na nacionalni ravni.

Komisija je v okviru kolegija komisarjev v zadnjih letih postopoma okrepila usklajevanje gospodarskih zadev. Z Junckerjevo Komisijo se je vloga podpredsednikov, vključno glede zadev v zvezi z eurom, evropskim semestrom za usklajevanje ekonomskih politik in socialnim dialogom, dodatno okrepila in ima še večjo usklajevalno funkcijo. To omogoča

celovit pregled nad številnimi temami, povezanimi z več političnimi portfelji in njihovimi zadevnimi službami.

Trenutno upravljanje ekonomske in monetarne unije je zapleteno

Vir: Evropska komisija

Komisija s tem sporočilom določa, kako vlogo bi lahko prihodnji evropski minister za gospodarstvo in finance imel v strukturi upravljanja ekonomske in monetarne unije. Pri tem sporočilo podrobno opredeljuje ključne funkcije evropskega ministra za gospodarstvo in finance, opisuje institucionalno okolje, v katerem bi minister deloval, in določa morebitni časovni načrt za uvedbo tega novega položaja. Poleg tega sporočilo zlasti opisuje dodano vrednost dokončne združitve funkcije podpredsednika Evropske komisije, pristojnega za ekonomsko in monetarno unijo, s funkcijo predsednika Euroskupine ter poudarja, da bi se to lahko doseglo že v okviru veljavnih Pogodb Unije.

Morebitne odgovornosti evropskega ministra za gospodarstvo in finance v ustaljenih razmerah

Vir: Evropska komisija

2.FUNKCIJE EVROPSKEGA MINISTRA ZA GOSPODARSTVO IN FINANCE: ZAGOTAVLJANJE SKLADNOSTI IN UČINKOVITOSTI

Spodaj so prikazane morebitne ključne funkcije evropskega ministra za gospodarstvo in finance v končni obliki. Združitev teh funkcij bi prispevala k večji skladnosti in učinkovitosti oblikovanja ekonomske politike EU.

Uresničevanje splošnih interesov gospodarstva EU in euroobmočja ter njihovo zastopanje na svetovni ravni

Skupni interesi EU in euroobmočja še vedno niso dovolj zastopani v javnih razpravah in pri odločanju po Evropi. Medtem ko je denarna politika centralizirana na ravni euroobmočja, so proračunske, davčne in sektorske politike decentralizirane, kar odraža nacionalne pristojnosti in okoliščine, vendar to samo po sebi ali nujno še ne pomeni, da odraža tudi skupne prednostne naloge. Z izdajanjem priporočil o ekonomski politiki euroobmočja v okviru evropskega semestra se je v zadnjih letih izboljšalo usklajevanje politik euroobmočja. Vendar je njihovo izvajanje odvisno od skupne pripravljenosti držav članic, usklajevanje politik pa zahteva stalno usmerjanje in nadzor na ravni EU.

Euro se je utrdil kot vodilna svetovna valuta, vendar je njegovo zastopanje na svetovni ravni še vedno zelo razdrobljeno. Euro je od uvedbe do danes postal druga najpogosteje uporabljana valuta na svetu. Vendar v mednarodnih finančnih institucijah, kot je Mednarodni denarni sklad, euroobmočje ni zastopano kot en subjekt. Zunanje ekonomsko zastopanje EU in euroobmočja je trenutno razdeljeno, pri čemer imajo Komisija, Evropska centralna banka, predsednik Euroskupine in predsedstvo Sveta EU različne vloge. To razdrobljeno zastopanje pogosto pomeni, da ima euroobmočje znatno manjšo politično in gospodarsko težo po svetu.

Evropski minister za gospodarstvo in finance bi lahko pomagal bolje spodbujati splošne interese gospodarstva Unije in euroobmočja, in sicer tako na notranji kot tudi na svetovni ravni. S položajem ministra bi se uvedel ključni sogovornik na ravni EU na področjih ekonomskih, fiskalnih in finančnih politik v odnosu do institucij in organov EU, držav članic in splošne javnosti. Minister bi prevzel tudi funkcijo zunanjega zastopanja eura.